b'\n_START_ARTICLE_\nCezijev klorid\n_START_SECTION_\nUporaba\n_START_PARAGRAPH_\nCezijev klorid se na \xc5\xa1iroko uporablja pri izopikni\xc4\x8dnem centrifugiranju za lo\xc4\x8dbo razli\xc4\x8dnih vrst DNK. V analizni kemiji se uporablja kot reagent za istovetenje ionov s pomo\xc4\x8djo barvnih reakcij in morfologije nastalih oborin. Cezijev klorid, obogaten z radioizotopi, kot sta \xc2\xb9\xc2\xb3\xe2\x81\xb7CsCl in \xc2\xb9\xc2\xb3\xc2\xb9CsCl, se uporablja v nuklearni medicini pri zdravljenju raka in diagnosticiranju sr\xc4\x8dne kapi. Poleg tega so preu\xc4\x8devali tudi uporabo neradioaktivnega CsCl pri zdravljenju raka.\n_START_SECTION_\nMedicina\n_START_PARAGRAPH_\nZdravilne u\xc4\x8dinke cezijevega klorida sta Ivan Pavlov in S. S. Botkin preu\xc4\x8devala \xc5\xbee leta 1888 ter ugotovila, da tako cezijev kot rubidijev klorid povzro\xc4\x8dita dolgotrajno skr\xc4\x8denje \xc5\xbeil (vazokonstrikcijo) in posledi\xc4\x8dno dvig krvnega tlaka. Zaradi teh lastnosti so ju zato v zgodovini uporabljali pri zdravljenju dolo\xc4\x8denih sr\xc4\x8dno-\xc5\xbeilnih bolezni. Kasnej\xc5\xa1e raziskave so pokazale, da cezijev klorid ubla\xc5\xbei sr\xc4\x8dne aritmije ter da je med prebivastvom, ki \xc5\xbeivi na podro\xc4\x8djih z vi\xc5\xa1jo vsebnostjo cezijevega klorida v vodi in hrani, pri\xc4\x8dakovana \xc5\xbeivljenjska doba dalj\xc5\xa1a. Delni rezultati raziskav ka\xc5\xbeejo tudi na u\xc4\x8dinek pri bla\xc5\xbeenju depresije. Nevrolo\xc5\xa1ki u\xc4\x8dinek cezijevega klorida je povezan z za\xc5\xa1\xc4\x8dito \xc5\xbeiv\xc4\x8dnih celic pred apoptozo ter z aktivacijo encima kaspaza 3, do katere pride pri upadu koncentracije kalijevih ionov._NEWLINE_Dolo\xc4\x8dene raziskave so pokazale potencialno mo\xc5\xbenost uporabe neradioaktivnega cezijevega klorida pri kompleksnem zdravljenju nekaterih vrst raka. Vendar pa ga povezujejo s smrtjo ve\xc4\x8d kot 50 bolnikov z rakom, ki so prejemali znanstveno nepotrjene oblike zdravljenja.Ameri\xc5\xa1ko zdru\xc5\xbeenje proti raku navaja, da\xc2\xa0\xc2\xbbznanstveni dokazi, ki so trenutno na voljo, ne podpirajo trditev, da bi dodatki z nereaktivnim cezijevim kloridom lahko izkazovali kakr\xc5\xa1enkoli protitumorski u\xc4\x8dinek\xc2\xab.'